

 REPUBLIKA HRVATSKA

VARAŽDINSKA ŽUPANIJA

 GRAD IVANEC

 GRADSKO VIJEĆE

KLASA: 214-01/20-01/02

URBROJ: 2186/12-02/03-21-3

Ivanec,15. ožujka 2021.

Na temelju članka 4. i 8. Zakona o zaštiti požara („Narodne novine“ br. 92/10), članka 43. Zakona o šumama („Narodne novine“ br. 68/2018, 115/2018, 98/2019, 32/20, 145/20), članka 30. Pravilnika o zaštiti šuma od požara („Narodne novine“ br. 33/14), članka 10. Zakona o poljoprivrednom zemljištu („Narodne novine“ br. 20/2018, 115/2018, 98/2019), članka 2. Prekršajnog zakona („Narodne novine“ 107/2007, 39/2013, 157/2013, 110/2015, 70/2017, 118/2018), članka 9. stavak 2. Pravilnika o agrotehničkim mjerama („Narodne novine“ br. 22/19) te članka 35. Statuta Grada Ivanca (“Službeni vjesnik Varaždinske županije” br. 21/09, 12/13, 23/13 – pročišćeni tekst, 13/18, 08/20 i 15/21), Gradsko vijeće Grada Ivanca na 46. sjednici održanoj 15. ožujka 2021. godine, donosi

**O D L U K U**

**o uvjetima i mjerama za sprječavanje**

**nastajanja požara na otvorenom prostoru**

**I. OPĆE ODREDBE**

**Članak 1.**

Ovom Odlukom utvrđuju se uvjeti spaljivanja i mjere za sprječavanje nastajanja i širenja požara na otvorenim površinama prilikom poduzimanja radnji spaljivanja na otvorenom prostoru.

**Članak 2.**

Spaljivanjem na otvorenom prostoru smatra se svako spaljivanje na otvorenom prostoru, izvan utvrđenih ložišta, a što naročito uključuje spaljivanje biljnih ostataka, suhe trave, korova, raslinja, biljnog otpada te drugih vrsta otpada.

Otvorenim prostorom smatraju se posebno: poljoprivredno zemljište, zaštićeni dijelovi prirode, šume, šumska zemljišta, zemljište u neposrednoj blizini šume, zemljište uz građevine javne, poslovne i privatne namjene, sportska i društvena infrastruktura, trase elektroenergetskih vodova, trase uz cestovne i željezničke prometnice, trase plinovoda i trase uz druge infrastrukturne objekte.

Nadležnom vatrogasnom postrojbom smatra se vatrogasna postrojba koja je osnovana (registrirana) na području grada, a nadležna je prema mjestu spaljivanja na otvorenom prostoru.

**II. MJERE ZABRANE**

**Članak 3.**

Najstrože je zabranjeno spaljivanje otpada izvan vremenskog perioda utvrđenog ovom Odlukom.

**Članak 4.**

U periodu od 01. svibnja do 01. listopada zabranjeno je svako spaljivanje na svim otvorenim prostorima te nedjeljom i u dane državnih blagdana.

**Članak 5.**

Iznimno, izvan propisanog razdoblja, spaljivanje može dopustiti ili zabraniti glavni vatrogasni zapovjednik, županijski ili gradski vatrogasni zapovjednik.

**Članak 6.**

Najstrože je zabranjeno spaljivanje i loženje vatre na otvorenim površinama i to:

- u blizini elektroenergetskih objekata,

- ispod trasa elektroenergetskih i drugih vodova,

- uz javne ceste i uz željezničke pravce,

- na udaljenosti manjoj od 200 metara od ruba šuma, zaštićenih krajolika, spomenika parkovne arhitekture i ostalih zaštićenih područja, građevina javne, poslovne i privatne namjene.

Zabranjeno je bacanje šibica, opušaka i drugih zapaljivih tvari na otvorene prostore.

**Članak 7.**

Žetveni ostaci (kukuruzišta, žita) ne smiju se spaljivati, a njihovo je spaljivanje dopušteno samo u cilju sprječavanja širenja ili suzbijanja organizama štetnih za bilje, uz provođenje mjera zaštite od požara sukladno posebnim propisima.

Dokaz da se radi o uništavanju štetnih organizama izdaje nadležna sanitarna inspekcija.

**III. MJERE ZAŠTITE OD POŽARA**

**Članak 8.**

Prilikom poduzimanja radnji spaljivanja na otvorenom prostoru potrebno je poduzeti odgovarajuće preventivne mjere, a naročito:

- tvari koje se spaljuju moraju se izmjestiti na dovoljnu udaljenost od vodova električne energije, javnih cesta, željezničkih pruga, industrijskih postrojenja, stambenih građevina i drugih objekata i površina koje bi vatra ili dim mogli ugroziti,

- oko mjesta spaljivanja potrebno je očistiti sigurnosni pojas u širini najmanje 3 metra,

- ovisno o količini tvari i veličini površine koja se spaljuje potrebno je osigurati nazočnost dovoljnog broja punoljetnih osoba sposobnih za kontroliranje spaljivanja,

- uz mjesto spaljivanja potrebno je osigurati odgovarajuću opremu i priručna sredstva za gašenje požara (*lopate, metlanice, vodu i dr.*), ovisno o vrsti i količini tvari koja se spaljuje,

- spaljivanje je dozvoljeno obavljati samo danju i za mirna vremena, bez vjetra,

- osobe koje su obavljale spaljivanje dužne su mjesto spaljivanja pregledati, ostatke vatre i žara u potpunosti pogasiti i tek nakon toga napustiti mjesto spaljivanja.

**Članak 9.**

Svaka fizička i pravna osoba, tijelo državne vlasti te jedinica lokalne i područne (regionalne) samouprave – vlasnici, odnosno korisnici, otvorenog prostora na kojem se namjerava poduzeti radnja spaljivanja, dužni su o tome obavijestiti nadležnu vatrogasnu postrojbu sukladno odredbama ove Odluke.

Prijava spaljivanja podnosi se usmeno (*neposrednim pristupanjem*) ili u pisanom obliku (*neposredno, poštom ili elektroničkom poštom*) nadležnoj vatrogasnoj postrojbi (*dobrovoljnom vatrogasnom društvu*) najkasnije tri dana prije planiranog termina spaljivanja.

Kontrolirano spaljivanje se provodi isključivo radi privođenja poljoprivrednog zemljišta svrsi.

Prijava treba sadržavati slijedeće podatke:

- naziv, odnosno ime i prezime podnositelja prijave,

- sjedište, odnosno mjesto prebivališta, adresu i telefonski broj podnositelja prijave,

- broj katastarske čestice/čestica i naziv katastarske općine, naziv površine, lokaciju i kratki opis mjesta gdje se namjerava obaviti spaljivanje,

- vrsta tvari koja se namjerava spaljivati,

- datum i vrijeme kada se namjerava obaviti spaljivanje,

- naziv nadležne vatrogasne postrojbe,

- izjavu podnositelja da je upoznat s odredbama ove Odluke te da će prije, tijekom i po završetku spaljivanja poduzeti požarno-preventivne mjere sukladno ovoj Odluci.

**Članak 10.**

Nadležna vatrogasna postrojba vodi upisnik prijava spaljivanja iz članka 9. te isti dostavlja na uvid Vatrogasnoj zajednici grada Ivanca za tekuću godinu do kraja godine.

**Članak 11.**

Spaljivanje manjih količina suhe trave, korova, raslinja, biljnog otpada i drugih gorivih tvari organskog podrijetla na površini do 100 m2 ili do 1 m3 tih tvari sakupljenih na jednom mjestu, a koje se nalaze na otvorenom prostoru gdje objektivno ne postoji opasnost da se ugroze drugi objekti ili površine, odnosno objektivno ne prijeti opasnost po život i imovinu ljudi, osobe i tijela iz članka 9. stavka 1. nisu o tome dužne podnijeti prijavu nadležnoj vatrogasnoj postrojbi, ali su dužne provoditi ostale odredbe ove Odluke.

Osobe i tijela iz članka 9. dužni su dvorišta, vrtove, voćnjake, vinograde, livade, neizgrađena građevinska zemljišta i druge slične površine održavati i obrađivati sukladno njihovoj namjeni (malčiranje, čišćenje).

**IV. POSEBNE MJERE**

**Članak 12.**

Kada podnositelj prijave iz opravdanih razloga nije u mogućnosti poduzeti odgovarajuće preventivne mjere iz članka 8. ove Odluke ili iz drugih razloga nije u mogućnosti provesti radnju spaljivanja, spaljivanje može, a na zahtjev podnositelja prijave, obaviti nadležna vatrogasna postrojba.

**Članak 13.**

Usluga spaljivanja provodi se uz naknadu, sukladno cjeniku koji utvrđuje Vatrogasna zajednica Grada Ivanca na koji suglasnost da je Gradonačelnik.

**V. NADZOR**

**Članak 14.**

Nadzor nad provođenjem odredbi ove Odluke obavlja Policijska uprava Varaždinska, Policijska postaja Ivanec.

U obavljanju nadzora upravnom tijelu iz stavka 1. pomažu poljoprivredni i šumski inspektori, osobe ovlaštene od tijela grada za kontrolu provedbe propisanih mjera zaštite od požara na području grada, pripadnici vatrogasnih postrojbi te komunalni i poljoprivredni redari jedinica lokalne samouprave.

Pomoć osoba iz stavka 2. sastoji se u dojavi o nastaloj povredi odredaba ove Odluke i u prikupljanju podataka o istovjetnosti osobe koja je izvršila povredu tih odredbi.

**VI. KAZNENE ODREDBE**

**Članak 15.**

Osobe iz članka 9. stavka 1. kazniti će se za prekršaj sukladno kaznenim odredbama Zakona o zaštiti od požara („Narodne novine“ 92/2010).

**VII. ZAVRŠNE ODREDBE**

**Članak 16.**

Sastavni dio ove Odluke je obrazac prijave iz članka 9. i Obrazac upisnika iz članka 10. ove Odluke. Isti obrasci se ne objavljuju uz Odluku, već će biti dostupni u nadležnom upravnom tijelu, odnosno vatrogasnim postrojbama.

**Članak 17.**

Danom stupanja na snagu ove Odluke prestaje važiti Odluka o uvjetima spaljivanja i mjerama za sprječavanje nastajanja požara na otvorenom prostoru („Službeni vjesnik Varaždinske županije“ br. 13/17).

**Članak 18.**

Ova Odluka stupa na snagu danom objave u „Službenom vjesniku Varaždinske županije“.

 PREDSJEDNICA GRADSKOG VIJEĆA

 GRADA IVANCA:

 Ksenija Sedlar Đunđek, mag.oec.